ไทยรีฯรุกธุรกิจใหม่ดันเบี้ยโต
ไทยรีประกันชีวิตจับมือพันธมิตร รุกตลาดสินค้าร่วมพัฒนากับพันธมิตร มั่นใจสิ้นปีเบี้ยโต 17%
5 พ.ค. 2558

ไทยรีประกันชีวิตจับมือพันธมิตร รุกตลาดสินค้าร่วมพัฒนากับพันธมิตร มั่นใจสิ้นปีเบี้ยโต 17%
นายสุทธิ รจิตรังสรรค์ กรรมการและผู้อำนวยการใหญ่ บริษัท ไทยรีประกันชีวิต เปิดเผยว่า ปี 2558 คาดว่าบริษัทจะมีเบี้ยรับรวมจากการรับประกันภัยต่อ เติบโตไม่น้อยกว่า 17% จากปี 2557 ที่มีเบี้ยประกันภัยต่อรับ 1,583 ล้านบาท โดยภายใน 1-2 เดือนนี้ จะเริ่มธุรกิจใหม่กับลูกค้าอีกหนึ่งบริษัท ด้วยการพัฒนาสินค้าใหม่ร่วมกัน และบริษัทเป็นผู้รับประกันภัยต่อจากกรมธรรม์ดังกล่าว ซึ่งเป็นงานจากธุรกิจใหม่ การประกันภัยต่อประเภทร่วมพัฒนา (Non-Conventional)
ทั้งนี้ ธุรกิจดังกล่าวเป็นการพัฒนาตลาดขึ้นเอง เพื่อรองรับการแข่งขันในตลาดประกันภัยต่อที่รุนแรง โดยคู่แข่งมีการรุกตลาดด้วยการลดอัตราเบี้ยประะกันภัยต่อ แต่ยังทำตลาดการประกันภัยต่อแบบดั้งเดิม หรือ Conventional ส่วนตลาดประกันภัยต่อจากสินค้าที่ร่วมกันพัฒนา ไม่มีคู่แข่ง ทำให้ไทยรีมีส่วนแบ่งการตลาดเพิ่มขึ้น และช่วยให้บริษัทเติบโตเร็ว มีอัตรากำไรดีขึ้น เช่น การประกันภัยคุ้มครองสินเชื่อ (Credit Life) ทำให้ตอบสนองการรับประกันภัยต่อได้รวดเร็วกว่าคู่แข่ง
สำหรับอัตราดอกเบี้ยที่ลดลงอย่างต่อเนื่อง ไม่กระทบต่อบริษัท เนื่องจากบริษัทประกันชีวิตส่งประกันภัยต่อเฉพาะความเสี่ยงด้านการเสียชีวิต แต่จะกระทบต่อรายได้จากการลงทุนของบริษัทเอง ส่วนงานขายประกันชีวิตผ่านธนาคาร (Bancassurance) ปัจจุบันมีลูกค้ารายใหญ่ประมาณ 2-3 บริษัท ที่มีประสบการณ์และความรวดเร็วในการรับประกันภัยต่อจากการประกันชีวิตเพื่อสินเชื่อธุรกิจและสินเชื่อที่อยู่อาศัยที่มีแนวโน้มเพิ่มมากขึ้น
อย่างไรก็ตาม กรณีที่บริษัทข้ามชาติมีการรวมตัวกันหลายประเทศ เพื่อทําประกันภัยต่อกับบริษัทรับประกันภัยต่อรายเดียว บริษัทได้พยายามจะแบ่งงานส่วนนี้มา โดยเสนอประโยชน์ต่อลูกค้าว่า เพื่อ ลดความเสี่ยงไม่ให้เกิดการกระจุกตัว พร้อมทั้งเป็นการร่วมรับความเสี่ยงกับลูกค้าและช่วยพิจารณาการรับประกันภัย